Eirik Horneland

Eirik Horneland (født 14. mars 1975) er en norsk fotballtrener og tidligere fotballspiller som er hovedtrener for Sportsklubben Brann. 

Horneland tilbrakte mesteparten av karrieren sin hos Vard Haugesund før han avsluttet spillerkarrieren hos Haugesund. Etter å ha lagt opp som spiller gikk han over til rollen som trener, først som assistenttrener for Haugesund og deretter som hovedtrener for Norges G18 landslag. Horneland tok senere over som hovedtrener for Haugesund hvor sterke plasseringer i Eliteserien sikret en overgang til Rosenborg i 2019.  

Horneland trakk seg fra trenerjobben i juni 2020 grunnet svake resultater og ble i oktober ansatt som assistenttrener i Brann. I august 2021 tok han over som midlertidig hovedtrener ut sesongen etter at Kåre Ingebrigtsen ble sagt opp. I november samme år ble han ansatt som hovedtrener for Brann og i 2023 ledet han klubben til cupgull. Horneland har kontrakt med Brann ut 2025.

Karriere 
Horneland begynte fotballkarrieren hos Vard Haugesund i 1993 med debut på A-laget som 17-åring. Han tilbrakte tolv år i klubben, før han gikk over til Haugesund i 2006. Horneland la opp som spiller i 2009 og ble assistenttrener for Haugesund det påfølgende året. Etter fem sesonger med klubben tok han over som hovedtrener for Norges G18 landslag i 2015. Han vendte tilbake til Haugesund som hovedtrener i oktober 2016 og ledet laget til flere sterke sluttplasseringer i Eliteserien. 

I 2019 ble Horneland ansatt som hovedtrener for Rosenborg, men trakk seg fra jobben kort tid etter starten av 2020 sesongen grunnet svake resultater. I oktober 2020 ble han assistenttrener for Brann. Etter at Kåre Ingebrigtsen fikk sparken i juli 2021 tok Horneland først over som midlertidig hovedtrener for klubben ut sesongen før han i november ble han ansatt som ny hovedtrener. Etter å ha rykket ned i slutten av 2021 ledet Horneland Brann til opprykk i den påfølgende sesongen, hvor laget også satte ny poeng- og målrekord i OBOS-ligaen. Horneland ble etter siste seriekamp kåret til årets trener i ligaen. I 2023 vant han cupgull med klubben og ledet laget til playoff i UEFA Conference League, hvor de tapte mot AZ Alkmaar på straffer.

Meritter 

 Brann

 Norgesmesterskapet i fotball for menn: 2022–23

Referanser

Eksterne lenker 
 

Norske fotballtrenere
Fotballspillere for SK Vard Haugesund
Fotballspillere for FK Haugesund
Fotballtrenere for FK Haugesund
Fotballtrenere for Rosenborg Ballklub